aangelakis/STOMA huggingface dataset:
Πολύ συνηθισμένες εντοπίσεις της μούχλας στα σπίτια με ιδιαίτερα αυξημένη εσωτερική υγρασία είναι στις ταπετσαρίες, στα ξύλινα πατώματα, πίσω από τα τούβλα και γύρω από τα πλαίσια των παραθύρων.
Για να προστατεύσετε το σπίτι σας από την μούχλα, πρέπει να το αερίζεται καλά κάθε ημέρα και να διορθώνετε αμέσως οποιαδήποτε ένδειξη υγρασίας ή διαρροής.
Εάν δείτε κάπου στο σπίτι σας μούχλα, ο καλύτερος τρόπος για να απαλλαγείτε από αυτήν είναι με χλωρίνη.
Υπάρχουν επίσης ειδικά καθαριστικά για μύκητες τα οποία είναι αποτελεσματικά.
Και τα δύο προϊόντα όμως απαιτούν προσεκτικό χειρισμό, ακριβώς όπως αναγράφουν στις συσκευασίες τους (να τις διαβάσετε όλες, πριν τα χρησιμοποιήσετε).
Έναν νέο μηχανισμό προστασίας από το θερμικό στρες ανακάλυψαν Έλληνες ερευνητές του Ινστιτούτου Μοριακής Βιολογίας και Βιοτεχνολογίας του Ιδρύματος Τεχνολογίας και Έρευνας, στην Κρήτη.
Ο μηχανισμός ο οποίος, υπό κανονικές συνθήκες, βρίσκεται σε λανθάνουσα κατάσταση, ενεργοποιείται από το στρες προκειμένου να προστατεύσει ένα ζωτικής σημασίας κυτταρικό οργανίδιο, το δίκτυο Γκόλτζι.
Μεταξύ άλλων, το οργανίδιο αυτό ρυθμίζει την ισορροπία των ιόντων ασβεστίου στα κύτταρα εξασφαλίζοντας έτσι τη λειτουργικότητά τους.
Οι ερευνητές του, δόκτωρ Νίκος Κούρτης και δόκτωρ Βασιλική Νικολετοπούλου, με επικεφαλής τον δόκτορα Νεκτάριο Ταβερναράκη, δημιούργησαν και μελέτησαν πειραματικά μοντέλα θερμοπληξίας σε πειραματόζωα.
Όπως επισημαίνουν στο σχετικό άρθρο τους, το οποίο δημοσιεύτηκε σε έγκυρο περιοδικό, η έκθεση του καινοραβδίτη σε ακραίες θερμοκρασίες, προκαλεί νεκρωτικό κυτταρικό θάνατο, όπως ακριβώς και στον άνθρωπο.
Τα τελευταία χρόνια, η κλιματική αλλαγή έχει οδηγήσει στην αύξηση των κυμάτων καύσωνα και των θανάτων λόγω θερμοπληξίας σε παγκόσμιο επίπεδο.
Δεκάδες άνθρωποι πέθαναν από θερμοπληξία εφέτος το καλοκαίρι στις Ηνωμένες Πολιτείες.
Πάνω από εβδομήντα χιλιάδες άτομα πέθαναν στην Ευρώπη το καλοκαίρι του δύο χιλιάδες τρία, ένα από τα θερμότερα όλων των εποχών.
Κατά τη θερμοπληξία, η θερμοκρασία του σώματος ξεπερνά τους σαράντα βαθμούς Κελσίου, ακολουθεί κατάρρευση της λειτουργίας των οργάνων του σώματος και τελικά θάνατος.
Το νευρικό σύστημα είναι ιδιαίτερα ευάλωτο στις υψηλές θερμοκρασίες και άτομα που επιβιώνουν από επεισόδια θερμοπληξίας συνήθως φέρουν μόνιμες νευρολογικές βλάβες.
Oι παθολογικές καταστάσεις που προκαλούνται από υπερθερμία σύντομα αναμένεται να αποτελέσουν μια από τις κύριες αιτίες θνησιμότητας.
"Οι κυτταρικοί και μοριακοί μηχανισμοί που ευθύνονται για την κυτταροτοξικότητα της έκθεσης σε υψηλή θερμοκρασία, δεν είναι ακόμα κατανοητοί", λέει ο κύριος Ταβερναράκης.
Μελετώντας αυτούς τους μηχανισμούς οι Έλληνες ερευνητές διαπίστωσαν ότι ο οργανισμός αντιδρά στο θερμικό στρες.
Ενεργοποιεί έναν κεντρικό μηχανισμό ανταπόκρισης ο οποίος στοχεύει να προστατεύσει το κύτταρο από τον επερχόμενο νεκρωτικό θάνατο.
Ο προστατευτικός μηχανισμός ασκεί την δράση του στο δίκτυο Γκόλτζι, γεγονός που καταδεικνύεται για πρώτη φορά.
Είναι δε εξελικτικά συντηρημένος, υπάρχει δηλαδή σε πολλούς οργανισμούς (από τον γαιοσκώληκα μέχρι τον άνθρωπο).
O ίδιος μηχανισμός προστατεύει και από τη νέκρωση σε μοντέλα ανθρώπινων ασθενειών, όπως η νόσος Πάρκινσον και ο νευροεκφυλισμός που προκαλείται σε παθολογικές καταστάσεις όπως εγκεφαλικά επεισόδια ή υποξία.
Σύμφωνα με τον κύριο Ταβερναράκη "ο μηχανισμός αυτός ενέχει μία καθολικότητα και μία αποτελεσματικότητα".
Ανάγεται, έτσι, σε σημαντικό στόχο στην προσπάθεια ανάπτυξης στρατηγικών αντιμετώπισης σοβαρών παθολογικών καταστάσεων εκτός από τη θερμοπληξία.
Για παράδειγμα, γίνονται στοχευμένες φαρμακευτικές παρεμβάσεις ενεργοποίησης του μηχανισμού που αναμένεται να έχουν ελάχιστες παρενέργειες.
Σκοπός τους είναι να έχουν προστατευτική δράση σε περιπτώσεις ισχαιμικών εγκεφαλικών επεισοδίων και κληρονομικών νευροεκφυλιστικών ασθενειών.
Οι Έλληνες ερευνητές έχουν ήδη καταδείξει ότι τέτοιες στρατηγικές είναι όντως αποτελεσματικές σε πειραματικά μοντέλα ανθρώπινων ασθενειών.
Σκεφθείτε την απλούστερη παραγωγική μονάδα: τον κήπο μιας μονοκατοικίας στην ελληνική επαρχία.
Ακόμη και σήμερα, στην εποχή της καταναλωτικής απαξίας, μπορεί κάλλιστα να περιλαμβάνει λαχανικά στη μία μεριά και κοτόπουλα στον υπόλοιπο κήπο.
Προσθέστε τώρα και μια στέρνα με ψάρια, όπως πέστροφες.
Θεωρητικά, η ύπαρξη των τριών τους εγγυάται σε μεγάλο ποσοστό την αυτάρκεια διατροφής της οικογένειας.
Στην πράξη όμως το σουπερμάρκετ της περιοχής θριαμβεύει, καθώς και τα τρία απαιτούν πόρους για την εκτροφή και καλλιέργεια, παράλληλα με τη φροντίδα για τα απόβλητά τους.
Η όλη οπτική αλλάζει ριζικά αν κάποιος μάς διασφάλιζε ότι θα αρκούσε να νοιαστούμε για μια τροφοδοσία στην αρχή και ένα συγύρισμα στο τέλος της αλυσίδας.
Αυτός ο κάποιος υπάρχει και είναι η ίδια η φύση, εφόσον φροντίσουμε για μια απλή διευθέτηση μεταξύ των τριών.
Στην επιφάνεια του κήπου πάνε τα κοτόπουλα, από κάτω τους βότσαλα που επιτρέπουν στις κουτσουλιές να καθιζάνουν και να καταλήγουν στη στέρνα.
Εκεί, γίνονται τροφή για τα ψάρια, των οποίων τα απόβλητα επιστρέφουν στην επιφάνεια, σε μια μεριά του κήπου με χώμα.
Μια ενδιαφέρουσα ζύμωση ξεκινάει εκεί όπου τα γεμάτα αμμωνία απόβλητα των ψαριών μετατρέπονται σε νιτρώδη και νιτρικά άλατα, δηλαδή ... φυσικό λίπασμα.
Το «ενισχυμένο» αυτό νερό ποτίζει τις ρίζες φυτών που αιωρούνται σε κρεβατίνες, οπότε παίρνουμε βιολογικότατα λαχανικά, ντομάτες, όσπρια και φρούτα.
Οι ρίζες των φυτών φιλτράρουν την αμμωνία, τα νιτρικά, τα νιτρώδη άλατα και τον φώσφορο από το νερό, το οποίο επαναδιοχετεύουμε πλέον καθαρό στη στέρνα με τα ψάρια.
Συνοψίζοντας, έχουμε αβγά, κρέας πουλερικών, κρέας ψαριών, σούπες, σαλάτες και φρούτα σχεδόν δωρεάν.
Αν, μάλιστα, ο κήπος μας παράγει καλαμπόκια και έχουμε φωτοβολταϊκά ή ανεμογεννήτρια για παροχή ρεύματος στην αντλία, τότε ο κύκλος κλείνει σχεδόν χωρίς έξοδα τροφοδοσίας και ενέργειας!
Το υπόδειγμα της οικιακής ενυδρειοπονικής παραγωγής που δώσαμε ισχύει και είναι άμεσα εφικτό.
Μπορεί να εφαρμοστεί σε κήπο, ταράτσα ή και ζαρντινιέρα - ξεχνώντας τα κοτόπουλα ή περιοριζόμενοι σε ... σαλιγκάρια.
Το γνωρίζουν και το εφαρμόζουν ήδη τόσοι πολλοί που έχει μετατραπεί σε κίνημα: Ενυδρειοπονικός Αστισμός.
Η απρόσμενη επιτυχία αυτού του απίστευτα απλού συνδυασμού δεν έμεινε απαρατήρητη από κάποιες χώρες.
Αυτές είτε είχαν φτωχές σε απόδοση αγροτικές εκτάσεις (Ισραήλ, Αυστραλία) ή είχαν μεγάλες επενδύσεις σε αλιευτικό στόλο (Ιαπωνία, Ιταλία, Καναδάς).
Tέλος, μερικές είχαν υπερεπενδύσει σε ιχθυοκαλλιέργειες (Νορβηγία, Δανία, Χιλή).
Έψαξαν να βρουν τα μυστικά της τόσο από ενδιαφέρον διερεύνησης της προοπτικής της στα εδάφη τους όσο και από πρόνοια αντιμετώπισης του ανταγωνισμού.
Διαβάζοντας τις σχετικές μελέτες τους διαπιστώνει κανείς όχι μόνο την έφεσή τους να στραφούν στην ενυδρειοπονία αλλά και την αναζήτηση από πλευράς τους καινοτόμων νέων λύσεων.
Για παράδειγμα, οι Νορβηγοί θα ήθελαν πολύ να αξιοποιήσουν τα πλεονεκτήματα του κλειστού συστήματος της ενυδρειοπονίας.
H μεγάλη ζήτηση του σολομού και της πέστροφας που καλλιεργούν στη στεριά τούς δημιουργεί προβλήματα ρύπανσης, αλλά και απομύζησης υδάτινων πόρων.
Ωστόσο μια τέτοια αξιοποίηση προϋποθέτει πειραματισμούς, καθώς ποτέ ως τώρα η ενυδρειοπονία δεν είχε εφαρμοστεί σε κλίμα με παγωμένα νερά.
Τον ίδιο προβληματισμό έχουν και οι Καναδοί, όπως μπορεί να παρακολουθήσει κανείς.
Η εξέλιξη προβλέπεται από όλους τους αναλυτές να είναι θεαματική τα αμέσως επόμενα χρόνια.
Όπως τονίζει χαρακτηριστικά και σε βιντεοκλίπ της η Παγκόσμια Τράπεζα "Ο ένας στους επτά κατοίκους αυτού του πλανήτη κοιμάται κάθε βράδυ νηστικός".
"Και το ποσοστό αυτό θα αυξάνεται όσο αυξάνεται ο πληθυσμός του πλανήτη".
"Όσο πολλαπλασιάζονται οι φυσικές καταστροφές από την κλιματική αλλαγή και οι τιμές των τροφίμων συνεχίζουν την ανοδική τους πορεία".
"Η λύση υπάρχει και μας περιμένει: ενυδρειοπονία!".
Για τη χώρα μας, η αξιοποίησή της ίσως θα έπρεπε να καταστεί πρώτη προτεραιότητα.
Το ζητούν τα δηλητηριασμένα από τα φυτοφάρμακα χώματα και οι παραλίες μας, το εξαντλημένο από την υπεράρδευση υπέδαφος και το γεμάτο άλατα κι αλμύρα νερό της βρύσης στις περισσότερες πόλεις μας.
Αλλά το ζητούν και οι αγρότες μας που δεν σταυρώνουν πια κέρδος με τα τόσα έξοδα για λιπάσματα και φυτοφάρμακα.
Tο ζητούν και οι καταναλωτές που λαχταρούν ποιοτικές και βιολογικές τροφές αλλά έχουν γονατίσει από τις τιμές των τροφίμων.
Τέλος, το ζητούν και οι απελπισμένοι ψαράδες μας, που δεν βρίσκουν πια στη θάλασσα ψάρια.
Πώς όμως μπορεί να ξεκινήσει ένας τέτοιος αναπροσανατολισμός;
Και πώς μπορεί να βρεθεί το αρχικό κεφάλαιο επένδυσης για εγκαταστάσεις, όταν οι τράπεζες το δίνουν με το σταγονόμετρο;
Μια ιδέα θα ήταν ίσως να αποζητήσουμε «μεικτές λύσεις» για μια τόσο «μεικτή παραγωγή».
Ένα πιλοτικό εθνικό πρόγραμμα συνεταιρισμών ενυδρειοπονίας για τα νησιά.
Φυσικά, θα πρέπει να έχει γενναία κοινοτική επιχορήγηση τόσο για την υποδομή του κλειστού συστήματος όσο και για την τροφοδοσία από ανανεώσιμες πηγές ενέργειας.
Επιπλέον, να στοχεύει στο να δώσουμε αυτάρκεια τροφίμων και ενέργειας στα χωριά.
Αν εκεί πετύχουμε, θα έχουμε κάνει ένα πρώτο μεγάλο βήμα ανάπτυξης.
Αυτό μπορεί να γίνει μόνο αν δώσουμε δηλαδή δουλειά σε νέους και άνεργους αγρότες και ψαράδες, αν διασφαλίσουμε λαχανικά, φρούτα, ψάρια και ενέργεια στα νησιά μας και τους τουρίστες τους.
Η συνέχεια, με την επιχορηγούμενη επέκταση αυτής της σύμμεικτης παραγωγής σε όλη την επικράτεια, θα μπορούσε να φέρει στη χώρα μας όλα όσα απέτυχε να της φέρει το Σχέδιο Μάρσαλ μετά τον Πόλεμο.
Σερφάρεις στο ίντερνετ και τα χνάρια σου γίνονται αλγόριθμοι που φροντίζουν να επιβεβαιώνουν τις επιλογές σου.
Το αλλιώτικο, το ενοχλητικό, θα αποκλειστεί έγκαιρα.
Πριν από σένα, για σένα!
Αν και το διαδίκτυο απέδειξε ότι μπορεί να ενώνει τους ανθρώπους, αυτό το κάνει με μεγάλη επιτυχία για τους ομοϊδεάτες.
Η μηχανή κρύβει μέσα στα σωθικά της μία δομική αναπηρία: δεν αντιλαμβάνεται τη δημοκρατία.
Πετάει έξω τον άλλον τον διαφορετικό.
Κάντε ένα πείραμα με δύο φίλους σας αταίριαστους μεταξύ τους.
Ζητήστε να γράψουν τη λέξη Αίγυπτος στη μηχανή αναζήτησης.
Τα αποτελέσματα θα σας εκπλήξουν.
Ο ένας θα οδηγείται σε ιστοσελίδες ειδησεογραφικές και ο άλλος σε ταξιδιωτικά σάιτ και σε οικονομικές προσφορές.
Γιατί η μηχανή αποφάσισε το τι σκέφτονται, άρα και το τι θέλουν να μάθουν, η μηχανή όρισε το είδος της πληροφορίας που θα έχουν.
Ο Ελι Περάιζερ στο βιβλίο του «Η φιλτραρισμένη φούσκα: Τι σας κρύβει το ίντερνετ» μιλάει για τον τεράστιο κίνδυνο της εξατομικευμένης πληροφορίας.
Προοδευτικός, ακτιβιστής, χρήστης και λάτρης της τεχνολογίας, ο Περάιζερ έκανε και άλλο πείραμα, με τον εαυτό του αυτήν τη φορά.
Αποφάσισε να κάνει φίλους σε ένα δίκτυο κοινωνικής δικτύωσης ανθρώπους αντίθετης ιδεολογίας, συντηρητικούς, άσχετους δηλαδή με το προφίλ τόσο το δικό του όσο και των φίλων του.
Παρατήρησε ότι ποτέ δεν εμφανιζόταν μία δημοσίευσή τους στη σελίδα του.
Το ίδιο το δίκτυο έκανε από μόνο του την εξής αναγωγή.
Aφού ο Περάιζερ κλίκαρε τόσον καιρό τους άλλους φίλους, τους προοδευτικούς, γιατί να ενημερώνεται για τους καινούργιους που δεν εμφάνιζαν κοινά στοιχεία;
Ο αλγόριθμος ασκούσε τη δική του λογοκρισία!
Η αντίθετη άποψη δεν υπήρχε πουθενά!
Προσωποποιημένη πληροφορία, λοιπόν.
Ποιος είμαι, τι μου αρέσει, πού ζω, αυτά μου ταιριάζει να γνωρίζω, άρα να σκέφτομαι και να πιστεύω.
Παγιδευμένος στον κόσμο μου, ή καλύτερα στον μικρόκοσμό μου.
Oμφαλοσκοπώ μέσα σε μια υπέροχα σερβιρισμένη ψηφιακή φούσκα που φιλτράρει την άλλη άποψη, το διαφορετικό από μένα και τους ομοϊδεάτες μου.
Προσοχή.
Η μηχανή μού σερβίρει την πληροφορία γάντι με την ψηφιακή μου ταυτότητα και ποτέ δεν μαθαίνω πόσες άλλες πληροφορίες μού απέκλεισε.
Η μεγάλη απάτη.
Eξαγριωνόμαστε με τα κατεστημένα μίντια για τη φιλτραρισμένη πληροφόρηση που μας ταΐζουν.
Tην ίδια ώρα, τρώμε αμάσητη, χωρίς να το ξέρουμε, την προπαγάνδα της δικής μας φιλτραρισμένης πληροφορίας με την αυταπάτη της ελεύθερης διακίνησης ιδεών!
Συνεχίζει ο Περάιζερ: "Στην αρχή πιστέψαμε όλοι ότι το ίντερνετ θα επαναπροσδιόριζε τη δημοκρατία".
Θα εκδημοκράτιζε ακόμα περισσότερο την ίδια την έννοια μόνο και μόνο από το γεγονός της πρόσβασης στην πληροφορία και της ταχύτατης διάδοσης της.
Κάναμε λάθος.
Ξέρουμε πια ότι η σκυτάλη της ελεγχόμενης πληροφορίας πέρασε από τους ανθρώπους στους αλγόριθμους.
Αυτοί αποφασίζουν τώρα πόσα (θέλουμε να) μαθαίνουμε και πόσα (δεν θέλουμε να) μας ξεβολεύουν από την παγιωμένη θέση μας.
Άρα, κι εδώ αντίσταση.
Στην ευκολία του «όμοιος ομοίω αεί πελάζει», η απάντηση είναι αναζήτηση διαφορετικής πληροφορίας, άποψης, ζωής, ανάγκης.
Αφτιά και μάτια ανοιχτά.
Η μηχανή μάς σπρώχνει στην αντίθετη κατεύθυνση: στην ενίσχυση του εαυτού, στην απομόνωση των προσωπικών εμμονών, στην προκατασκευασμένη εικόνα μας.
Δεν μας αφήνει να γίνουμε αυτό που θα μπορούσαμε να γίνουμε, αποθεώνει αυτό που είμαστε.
Όποιοι κι αν είμαστε.
ΦΤΩΧΕΙΑ: Ένα σιωπηλό τσουνάμι απειλεί να παρασύρει στην πείνα εκατό εκατομμύρια ανθρώπους στον πλανήτη.
"Η πείνα φέρνει εξεγέρσεις", της Κατερίνας Τσαβάρα.
Ένα καινούργιο χαμπουργκεράδικο άνοιξε στο Πεκίνο.
Tο αεροπλάνο του Μπράνσον κινείται με βιοκαύσιμα.
Οι ξεγυμνωμένες από αγριολούλουδα εκτάσεις της Βρετανίας, οι ταραχές στην Αϊτή, στη Βενεζουέλα ή στην Ινδονησία.
Η σχέση που μπορεί να έχουν όλα αυτά μεταξύ τους δεν είναι εύκολα εμφανής, αλλά φωτογραφίζει μια μεγάλη κρίση.
Αυτή με ένα ολόφρεσκο πρόσωπο βρίσκεται ήδη εδώ για να ταλανίσει τον κόσμο ολόκληρο.
«Υπνοβατούμε μέσα σε μια τεράστια κρίση», είπε χαρακτηριστικά ο Τιμ Λανγκ, καθηγητής Πολιτικής των Τροφίμων στο Πανεπιστήμιο του Λιντς.
Εννοούσε φυσικά την κρίση έλλειψης τροφίμων.
Κερδίζει κάθε μέρα έδαφος σε άδεια ράφια σούπερ μάρκετ.
Σε αποθήκες με τα χαμηλότερα επίπεδα αποθεμάτων των τελευταίων πενήντα ετών.
Στο ιδιότυπο «τσουνάμι» των σαρωτικών κλιματικών αλλαγών και σε ένα μεγάλο ανακάτεμα ξεσηκωμών σε διάφορες γωνιές του πλανήτη.
Πώς όμως φτάσαμε να παραπαίουμε μέσα στο χάος της επιδεινούμενης κρίσης;
Ποιοι παράγοντες συνέβαλαν στη διαμόρφωση της πραγματικά επικίνδυνης κατάστασης;
Η αύξηση της κατανάλωσης κρέατος και κατ' επέκταση της τιμής των σιτηρών.
Πριν από έξι μήνες -αναφέρει δημοσίευμα της εφημερίδας «Γκάρντιαν»- ο Τσου Γιαν έκλεισε την επιχείρηση εμπορίας αυτοκινήτων που διατηρούσε στη Σανγκάη και έγινε κρεοπώλης.
Από την πρώτη στιγμή το μαγαζί του είναι γεμάτο κόσμο, παρά την κατά είκοσι οχτώ τοις εκατό αύξηση της τιμής του χοιρινού την τελευταία χρονιά και το εισόδημά του έχει τριπλασιαστεί.
Πώς μεταφράζεται αυτό;
Καθώς η μεσαία τάξη στην Κίνα γίνεται πλουσιότερη, παρατηρείται αύξηση στην κατανάλωση κρέατος της τάξης του εκατόν πενήντα τοις εκατό κατά κεφαλήν από το χίλια εννιακόσια ογδόντα.
Τότε το κρέας χρησιμοποιούνταν μόνο σε κάποια εξεζητημένα πιάτα και αντιστοιχούσε περίπου ένα κιλό κατανάλωσης ανά άτομο τον μήνα.
Σήμερα ο μέσος Κινέζος καταναλωτής τρώει περισσότερα από πενήντα κιλά κρέας τον χρόνο.
Για να τραφούν λοιπόν τα εκατομμύρια χοιρινά στις τεράστιες φάρμες της, η Κίνα εισάγει σιτηρά σε μεγάλη κλίμακα και οδηγεί στα ύψη τις τιμές τους παγκοσμίως.
Δραματικές αλλαγές στο διαιτολόγιο μεγάλων πληθυσμών αναλόγως έχουν σημειωθεί και στην Ινδία, στη Βραζιλία και στη Ρωσία.
Έχουν οδηγήσει σε σαφή αύξηση της κατανάλωσης κρέατος και αλυσιδωτά σε αύξηση της ζήτησης για ζωοτροφές και αύξηση της τιμής των σιτηρών.
Η χρήση των βιοκαυσίμων.
Η νέα αγορά των βιοκαυσίμων έχει επίσης αποσυντονίσει τις ισορροπίες στις τιμές των σιτηρών.
Το καλαμπόκι χρησιμοποιείται για την παραγωγή ενέργειας και προβλέπεται τεράστια αύξηση της παραγωγής μέσα στην επόμενη δεκαετία.
Στόχος που έχει θέσει η κυβέρνηση Μπους είναι το δεκαπέντε τοις εκατό των αυτοκινήτων στις Ηνωμένες Πολιτείες να κινούνται με βιοκαύσιμα μέχρι το δύο χιλιάδες δέκα εφτά, κάτι που σημαίνει τριπλασιασμό της παραγωγής αραβοσίτου.
Η Ευρώπη έχει επίσης θέσει στόχο το πέντε κόμμα εβδομήντα εφτά τοις εκατό των καυσίμων στις μεταφορές να είναι βιοκαύσιμα μέχρι το δύο χιλιάδες δέκα.
Από τη μία, το άμεσο αποτέλεσμα είναι η αύξηση της τιμής του καλαμποκιού.
Aπό την άλλη, όπως είναι φυσικό, όλο και περισσότεροι καλλιεργητές στρέφονται στο καλαμπόκι έναντι των σιτηρών, στα οποία ήδη έχει αρχίσει να γίνεται αισθητή η έλλειψη.
Σε λιγότερο από έναν χρόνο, η τιμή των σιτηρών αυξήθηκε κατά εκατόν τριάντα τοις εκατό, της σόγιας κατά οδγόντα εφτά τοις εκατό και του ρυζιού κατά εβδομήντα τέσσερα τοις εκατό.
Σύμφωνα μάλιστα με τον Παγκόσμιο Οργανισμό Τροφίμων και Γεωργίας του ΟΗΕ, τα αποθέματα σε δημητριακά επαρκούν για περίπου οχτώ με δώδεκα εβδομάδες.
Tα αποθέματα σιτηρών είναι τα χαμηλότερα εδώ και δεκαετίες.
Η αύξηση της τιμής του πετρελαίου.
Η αλματώδης αύξηση στην τιμή του πετρελαίου, καθώς το βαρέλι πέρασε για πρώτη φορά πριν από λίγες εβδομάδες τα εκατόν πέντε δολάρια, ασκεί θεαματικά ισχυρή επίδραση.
Σε μια πρώτη φάση αυξάνει το κόστος των λιπασμάτων και των καλλιεργειών.
Έπειτα αυξάνει το κόστος επεξεργασίας και τυποποίησης τροφίμων και, τελικά, το κόστος της μεταφοράς τους.
Η κρίση από τη χρήση των φυτικών ελαίων.
Το φοινικέλαιο ειδικά και τα φυτικά έλαια γενικότερα είναι η σημαντικότερη πηγή θερμίδων στον αναπτυσσόμενο κόσμο.
Φυσικά η έλλειψή τους συμβάλλει στη δημιουργία κρίσης με τα τρόφιμα.
Δυστυχώς, απαιτούνται οχτώ ολόκληρα χρόνια για να αναπτυχθεί το φοινικόδεντρο που δίνει το πολύτιμο αυτό προϊόν.
H αυξανόμενη ζήτηση έχει οδηγήσει εκτός ελέγχου το όλο σύστημα.
Η ξηρασία στην Ινδονησία και οι πλημμύρες στη Μαλαισία έχουν δημιουργήσει σοβαρά προβλήματα.
Οι καλλιεργητές και οι μεγάλες εταιρείες που δραστηριοποιούνται στον χώρο προετοιμάζουν το έδαφος για να ξαναφυτεύσουν.
Θα απαιτηθεί χρόνος, όμως, μέχρι να υπάρξει αποτέλεσμα.
Οι τιμές του φοινικέλαιου αυξήθηκαν κατά εβδομήντα τοις εκατό πέρσι και φυσικά έπληξαν τις φτωχότερες οικογένειες στον αναπτυσσόμενο κόσμο.
Η κλιματική αλλαγή.
Δεν αποτελεί την εξ Αποκαλύψεως αλήθεια η διαπίστωση ότι ξηρασίες και πλημμύρες πλήττουν καλλιέργειες και σοδειές.
Οι πλημμύρες στην κεντρική Κίνα οδήγησαν στον εκτοπισμό εκατομμυρίων ανθρώπων και κατέστρεψαν καλλιέργειες ρυζιού και καλαμποκιού.
Συνολικά η παραγωγή σιτηρών στην Κίνα έχει μειωθεί κατά δέκα τοις εκατό τα τελευταία επτά χρόνια.
Πέρσι, η Αυστραλία επλήγη από τη μεγαλύτερη ξηρασία στη διάρκεια ενός αιώνα που προκάλεσε κατά εξήντα τοις εκατό πτώση της παραγωγής σιτηρών.
Ακόμη και η Βρετανία αναμένεται να έχει φέτος μείωση δέκα τοις εκατό της παραγωγής σιτηρών εξαιτίας των πλημμυρών που έπληξαν πολλές περιοχές της.
Παγκοσμίως, καλλιεργήσιμες εκτάσεις στο μέγεθος της Ουκρανίας χάνονται κάθε χρόνο εξαιτίας της ξηρασίας, της αποψίλωσης των δασών και της μεγάλης κλιματικής αστάθειας.
Ανάγκη ανάληψης δράσης.
Οι ισχυροί της Γης μας συμφώνησαν στην ανάγκη άμεσης δράσης για την καταπολέμηση της «έκρηξης» στις τιμές των τροφίμων παγκοσμίως.
Δεσμεύτηκαν να επιβάλουν άμεσα μέτρα ενδυνάμωσης του χρηματοοικονομικού συστήματος και αποτροπής επανάληψης μιας μεγάλης πιστωτικής κρίσης.
Στην πρόσφατη εαρινή σύνοδο Διεθνούς Νομισματικού Ταμείου και Παγκόσμιας Τράπεζας, οι δύο οργανισμοί ζήτησαν να συντονιστεί παγκόσμια παρέμβαση για την αντιμετώπιση δύο ζητημάτων.
Tης άμεσης κρίσης τροφίμων στον αναπτυσσόμενο κόσμο και της μακροπρόθεσμης πρόκλησης της διασφάλισης επαρκούς προμήθειας τροφίμων.
Προηγουμένως, η Ομάδα των Επτά και το διοικητικό συμβούλιο του ΔΝΤ είχαν υιοθετήσει σχέδιο εξήντα πέντε σημείων για τη μεταρρύθμιση των διεθνών χρηματοοικονομικών αγορών.
Στην κατάληξή τους οι υψηλού επιπέδου συναντήσεις έδωσαν τόση βαρύτητα στην παγκόσμια κρίση τροφίμων όσο και στην πιστωτική κρίση.
Πεινάνε οι δημοκρατίες;
Σε μια τραχιά απεικόνιση θα μπορούσαμε να βάλουμε τον έναν μετά τον άλλο τους διάφορους παράγοντες να παίρνουν το φαγητό από το στόμα των φτωχών ανθρώπων ανά τον κόσμο.
Την περασμένη χρονιά, μια σειρά από μελέτες συνέδεσαν την κλιματική αλλαγή κυρίως αλλά και τους άλλους παράγοντες με την παγκόσμια αστάθεια.
Έκαναν λόγο για πολέμους με σκοπό την πρόσβαση σε πηγές, περιβαλλοντικούς πρόσφυγες και σοβαρές εξεγέρσεις για την κρίση στα τρόφιμα σε ευάλωτες περιοχές όπως η Ασία, η Αφρική και η Μέση Ανατολή.
Όπως μάλιστα εκτιμούν αναλυτές, ίσως η κρίση των τροφίμων του δύο χιλιάδες οχτώ να θέσει σε δοκιμασία την άποψη του Ινδού οικονομολόγου Αμάρτια Σεν, ότι οι δημοκρατίες δεν πλήττονται από την πείνα!
Περί σχολικής βίας μίλησε τη Δευτέρα ο υφυπουργός Παιδείας κύριος Θεόδωρος Παπαθεοδώρου στην τηλεόραση του ΣΚΑΙ.
Αφορμή υπήρξε το τραγικό περιστατικό σε σχολείο των ΗΠΑ και της μαζικής δολοφονίας είκοσι εφτά παιδιών και καθηγητών.
Ο κύριος Παπαθεοδώρου αναφέρθηκε συγκεκριμένα στις προσπάθειες που γίνονται από το υπουργείο για την αντιμετώπιση της σχολικής βίας στα σχολεία στη χώρα μας.
Τόνισε ότι τελευταία υπάρχει στο υπουργείο Παιδείας, μια πολύ συντονισμένη πρωτοβουλία με το «Παρατηρητήριο» για τη πρόληψη της σχολικής βίας και του εκφοβισμού.
Το ζήτημα είναι καταρχάς να αναγνωρίσουν όπου υπάρχει πρόβλημα, όχι γενικά σε όλα τα σχολεία.
Σαφέστατα τονίζει ότι υπάρχει εντονότερο πρόβλημα εγκληματικότητας σε ορισμένες περιοχές από ό,τι σε κάποιες άλλες.
Επομένως και η καταγραφή θα πρέπει να γίνει, και η μελέτη.
Σε ερώτηση αν έχει συγκεκριμένα χαρακτηριστικά αυτή η βία ο υφυπουργός Παιδείας απάντησε πως η βία που ασκείται συνδυάζεται με την παραβατικότητα.
Δηλαδή υπάρχει μια βία η οποία έχει να κάνει με την ενδοσχολική ζωή.
Έχει να κάνει με τον εκφοβισμό, έχει να κάνει με την κυριαρχία, έχει να κάνει με την ψυχολογική πίεση, με τη λεκτική βία.
Έχει να κάνει δηλαδή με φαινόμενα τα οποία για να τα αποτρέψουμε θα πρέπει να μάθουμε και τους δασκάλους να μπορούν να τα αντιμετωπίσουν.
Θα πρέπει να μάθουμε τους γονείς να μπορούν να τα διαγνώσουν, θα πρέπει να βάλουμε την πρόληψη στα σχολεία ως στοιχείο της μαθησιακής διεργασίας.
Αναφορά έκανε ο κύριος Παπαθεοδώρου και στη ρατσιστική βία.
Συγκεκριμένα αναφέρθηκε σ' αυτό που βλέπουμε να αναπτύσσεται τα τελευταία χρόνια.
Σχολιάζει πως και προηγουμένως υπήρχε, όχι σε τέτοιο βαθμό ούτε σε τέτοια ένταση.
Είναι μια μορφή ρατσιστικής βίας -όχι μόνο των αλλοδαπών- αλλά μέσα από την κρίση που περνάει η κοινωνία, μέσα από τις ανισότητες που υπάρχουν στην κοινωνία, αυτό αποτυπώνεται μέσα στο σχολείο...
Όπως ανέφερε, γίνεται αντικείμενο εκμετάλλευσης είτε εναντίον των αλλοδαπών είτε μεταξύ αυτών που επικυριαρχούν στη σχολική μονάδα.
Από την άλλη πλευρά μέχρι σήμερα κάθε φορά που συνέβαινε κάτι τέτοιο αποστρέφαμε το βλέμμα και λέγαμε δεν υπάρχει, είναι μεμονωμένο ή είναι μια φοβική καθαρά εκδήλωση κάποιων ανθρώπων.
Πιστεύει ότι και το θέμα της ρατσιστικής βίας θα πρέπει να το αντιμετωπίσουμε αφού αναγνωρίσουμε και πούμε σ' όλους, ότι το θέμα έχει να κάνει με το μέλλον της κοινωνίας, συνέχισε.
Το ίδιο και το θέμα της συμβατικής ενδοσχολικής βίας.
Σχετικά με τις ενέργειες του υπουργείου Παιδείας είπε ότι είχαν προβάλλει και δρομολογήσει δέκα δράσεις για τη φετινή χρονιά.
Για το θέμα της ρατσιστικής βίας είχαν πει ότι αυτό συνδέεται και με την επαναφορά της διδασκαλίας των αρχών της δημοκρατίας στο σχολείο.
Αυτό το είχαν αφήσει τα τελευταία χρόνια εντελώς, έχει συρρικνωθεί σε απύθμενο βαθμό και μάλιστα τυποποιήθηκε.
Η κοινωνία ήταν ήσυχη γιατί είχε λύσει τα προβλήματα δημοκρατίας.
Ξαφνικά, όμως, η ίδια κοινωνία ανακαλύπτει ότι όχι μόνο δεν τα έχει λύσει αλλά ένα κομμάτι της ιδιότητας του πολίτη το έχει εκχωρήσει σε δομές που είναι εκτός σχολείου.
Αυτή η αδράνεια και ο εφησυχασμός των τελευταίων ετών μάς έχει φέρει σε ένα σημείο που, κατά την άποψη του υφυπουργού, θα πρέπει να αναθεωρήσουμε τις πολιτικές.
Και αυτό ισχυρίζεται πως κάνουν αυτή τη στιγμή με την επανεισαγωγή της πολιτειακής παιδείας στα σχολεία, αλλά και με κάτι άλλο το οποίο έχει να κάνει με τον τρόπο που οι γονείς πλέον αντιδρούν.
Θα πρέπει να πείσουν δηλαδή τους γονείς ότι το ζήτημα της σχολικής βίας σε όλες τις εκφάνσεις του έχει και να κάνει και με το μέλλον των παιδιών τους.
Μιμητές στην Ελλάδα;
Mπορούν τελικά να μεταφερθούν φαινόμενα βίας που παρατηρούνται κατά καιρούς είτε στην Αμερική είτε στην Ευρώπη και στη χώρα μας;
O κύριος Παπαθεοδώρου είπε ότι δεν είναι απ' αυτούς που πιστεύουν ότι επειδή κάποια πράγματα συνέβησαν σε ευρωπαϊκό επίπεδο οπωσδήποτε θα μεταφερθούν και στην Ελλάδα.
Δεν είναι επίσης απ' αυτούς που πιστεύουν ότι δεν θα μεταφερθούν ποτέ.
Δηλαδή δεν θα υπάρχει καμία επιρροή, καμία επίδραση της εξέλιξης αυτού του φαινομένου στην Ελλάδα, επειδή εξελίσσεται στην Ευρώπη.
Θεωρεί ότι τα πράγματα στην Ελλάδα εξελίχθηκαν σε μια εποχή που ταυτίστηκαν με την κρίση.
Πράγματι υπάρχουν περισσότερα φαινόμενα βίας στα σχολεία.
Από 'κει και πέρα όμως, τα τελευταία χρόνια δεν έχουμε τα ίδια φαινόμενα, που ενδεχομένως υπάρχουν σε σχολεία στο Λονδίνο, στο Παρίσι, στις ακραίες τους εκδηλώσεις.
Για την καθημερινή βία υπάρχουν πάνω κάτω τα ίδια χαρακτηριστικά.
Ρόδι: για υγεία, γονιμότητα, καλοτυχία.